Thomas Monberg (S), 2025-11-27:
Tak, formand.
Kære formand og kære kollegaer
Jeg vil starte med at sige tak til fru Leila Stockmarr for at rejse den her vigtige forespørgsel.
Rent drikkevand direkte fra hanen er noget meget dansk, som vi også været inde på før
Det skal vi passe på, og der er desværre behov for det efter alt for mange år, hvor rent drikkevand er blevet taget for givet.
Jeg taler i dag på vegne af Socialdemokratiet, og jeg vil gøre én ting helt klart: Vi har lovet danskerne at passe på drikkevandet også i fremtiden, og det står vi ved.
Derfor har vi ét fokus, og det er at gå væk fra frivillig regulering, som gennem årtier ikke har sikret beskyttelse af vores drikkevand.
Regeringen har med den socialdemokratiske miljøminister i spidsen igangsat en række tiltag, som nu og her kan beskytte vores drikkevand.
Vi har styrket beskyttelsen i boringsnære beskyttelsesområder.
I både den tidligere socialdemokratiske regering og i de sidste 3 år har vi presset på for at styrke beskyttelsen af BNBO'erne, så pesticiderne ikke ender der, hvor vores drikkevand dannes.
Vi har sat arbejdet med grundvandsparker i gang.
Det var Socialdemokratiet, der satte retningen for, at store arealer på helt op til 200.000 ha skal beskyttes målrettet.
Kortlægningen af de sårbare grundvandsdannende områder er i fuld gang, og vi ser samtidig på, hvordan vi beskytter disse områder bedst.
Vi har sikret finansiering gennem Drikkevandsfonden.
Under den tidligere S-regering blev fonden etableret.
De sidste 3 år er der givet støtte til projekter over hele landet.
Og hundredvis af gamle, risikable boringer er blevet sløjfet.
Det forebygger forurening, før den sker.
Vi har stået i spidsen for forbud af PFAS-pesticider.
Når nye undersøgelser viser risiko for forurening, handler vi.
PFAS-produkter er blevet forbudt, og vi fortsætter på et fagligt og gennemskueligt grundlag.
Vi ønsker løsninger, der virker, og som bygger på fakta.
Derfor støtter vi fuldt op om den detaljerede kortlægning af grundvandet, som også har været nævnt i dag, nye undersøgelser af sårbare arealer, lokal og national dataindsamling om forurening og en langsigtet plan for, hvordan vi skal beskytte det.
Når vi siger, at vi vil beskytte grundvandet, så mener vi det.
Men vi mener også, at løsningerne skal være fagligt forankret, for kun sådan får vi en beskyttelse, der holder i 10, 20 og 50 år.
Vi står her som Socialdemokrati med én klar ambition: at alle danskere også i fremtiden trygt kan drikke vandet direkte fra hanen.
Det kræver politisk vilje, det kræver et fagligt grundlag, og det kræver, at vi, i takt med at ny viden kommer frem, handler.
Og det vil vi.
Vi står klar til at samarbejde bredt om det, og derfor er jeg glad for, at der er så mange partier, der har det her som et vigtigt punkt i deres politik.
Nu vil jeg læse en vedtagelsestekst op, som Moderaterne, Venstre, Liberal Alliance, Danmarksdemokraterne og Socialdemokratiet har tilsluttet sig, og vi håber selvfølgelig, at flere vil være med.
Forslag til vedtagelse
»Folketinget konstaterer, at vores drikkevand er under massivt pres.
Der er fundet pesticidrester i ca. 80 pct. af prøverne i det øverste grundvand, og i 40 pct. af prøverne er forekomsten over grænseværdien.
Det øverste grundvand er fremtidens drikkevand.
Miljøstyrelsen er i gang med kortlægningen af de sårbare grundvandsdannende områder.
Mens kortlægningen pågår, forberedes, hvordan områderne kan beskyttes, så fremtidens drikkevand kan blive beskyttet.
Det fremgår af »Aftale om et Grønt Danmark«, at regeringen vil igangsætte en analyse af reguleringsmulighederne for beskyttelse af de sårbare grundvandsdannende områder.
Analysen ventes at være færdig ved udgangen af 2025, hvorefter den offentliggøres.«
Tak for ordet.